b'\n_START_ARTICLE_\nDen Norske Frimurerorden\n_START_SECTION_\nLosjen \xc2\xabSt. Olai\xc2\xbb (1749)\n_START_PARAGRAPH_\nDen f\xc3\xb8rste frimurerlosjen i Norge var \xc2\xabSt. Olai Loge\xc2\xbb. Mange losjer i Den Norske Frimurerorden har \xc2\xabSt. Olai Loge\xc2\xbb, som moderlosje. I 1780 skiftet losjen navn til St. Olaus til den hvide Leopard._NEWLINE_\xc2\xabSt. Olai Loge\xc2\xbb ble grunnlagt i 1749 i Christiania av Grev Christian Conrad Danneskiold-Laurvig, sannsynligvis med den danske Kong Fredrik V tilstede. \xc2\xabSt. Olai Loge\xc2\xbbs moderlosje er den danske losje \xc2\xabSt. Martin\xc2\xbb, og var frem til 1818 underlagt Logedirektoriet i K\xc3\xb8benhavn._NEWLINE_Inntil 1782 praktiserte St. Olaus t.d.h. Leopard h\xc3\xb8ygradene i Den strikte observans, og deretter i Det rektifiserte system. I 1818 ble losjen underlagt Den Svenska Stora Landslogen / Svenska Frimurare Orden og Det svenske system ble innf\xc3\xb8rt.\n_START_SECTION_\nKapitlet \xc2\xabDovre\xc2\xbb av den Hellige Kongelige Bue (1784-1803)\n_START_PARAGRAPH_\nUavhengig av St. Olaus til den hvide Leopard eksisterte det i \xc3\xa5rene 1784\xe2\x80\x931803 kapitlet \xc2\xabDovre\xc2\xbb i Christiania. Kapitlet praktiserte Royal Arch, som er det eneste h\xc3\xb8ygradssystemet som idag anerkjennes av Den Engelske Storlosje._NEWLINE_Kapitlet \xc2\xabDovre\xc2\xbb ble grunnlagt av Conrad Clausen, eier av B\xc3\xa6rums Jernverk, verkseier Haagen Nilson og Peter Vogt Nilson. Grunnleggerne hadde en patent fra den Engelske Storlosjen som i 1751 ble grunnlagt i opposisjon mot den f\xc3\xb8rste Engelske Storlosje fra 1717. Patentet var datert den 21. august 1784, og losjen ble innviet den 6. desember 1784._NEWLINE_Kapitlet hadde 24 medlemmer. Bernt Anker, som ogs\xc3\xa5 var Ordf\xc3\xb8rende Mester i \xc2\xabSt.Olaus t.d.h. Leopard\xc2\xbb, var i denne forbindelse utnevnt til Superintendant for Holy Royal Arch in Denmark and Norway. Andre sentrale medlemmer var Peder Anker, Peter Collett, John Collett og jurist Enevold Falsen._NEWLINE_I den Norske Frimurerordens museum finnes et skj\xc3\xb8deskinn fra kapitlet \xc2\xabDovre\xc2\xbb, som har tilh\xc3\xb8rt Bernt Anker.\n_START_SECTION_\nDen Norske Store Landsloge (1891)\n_START_PARAGRAPH_\nDen Norske Frimurerorden ble opprettet under navnet den X provins den 24. juni 1891, best\xc3\xa5ende av fire St. Johanneslosjer, en St. Andreas losje og en Stewardsloge av f\xc3\xb8rste orden._NEWLINE_Stewardsloge nr. 1 av f\xc3\xb8rste orden (VII-XI grad) ble grunnlagt i 1856, underlagt Sverige som den IX frimurerprovins, og med Carl XV som stormester eller Viseste Salomo Vicarius (V.S.V.)._NEWLINE_I 1870 ble Stewardslogen opph\xc3\xb8yd til Provincialloge._NEWLINE_Den 24. juni 1891 ble Provinciallogen opph\xc3\xb8yd til Den Norske Store Landsloge. Norge ble da den X frimurerprovins med kong Oscar II som V. S. V. i b\xc3\xa5de den IX (Sverige) og X provins (Norge).\n_START_SECTION_\nFiducia\n_START_PARAGRAPH_\nFiducia er et velferdstilbud for \xc3\xa5 opprettholde sosial kontakt, enten i form av m\xc3\xb8ter i losjens lokaler eller reiser alene eller i grupper. Den Norske Frimurerorden tilbyr dette til enker av frimurere og eldre frimurere. Den enkelte losje bestemmer hvordan virksomheten skal ordnes. Navnet Fiducia er hentet fra Ordenens valgspr\xc3\xa5k.\n_START_SECTION_\nHumanit\xc3\xa6re St. Johannesloger i Norge (1881\xe2\x80\x931960)\n_START_PARAGRAPH_\nSvenske frimurere mottok et Anerkjennelses-dekret fra London i 1770 for Sverige og dets besittelser. Da unionen mellom Sverige og Norge ble opprettet i 1814, p\xc3\xa5beropte svenske frimurere seg enerett p\xc3\xa5 \xc3\xa5 opprette losjer i Norge._NEWLINE_Den 16. desember 1881 ble St Johanneslosjen St. Olaf til det gjenreiste Tempel dannet i Trondheim uavhengig av \xc2\xabden IX provins\xc2\xbb, Sverige. Utbryterne anerkjente intet svensk monopol p\xc3\xa5 \xc3\xa5 opprette losjer i Norge. Det gjorde heller ikke tyske storlosjer. Utbryterne ble tildelt en Konstitusjonspatent av storlosjen \xc2\xabZur Sonne\xc2\xbb i Bayreuth._NEWLINE_Det oppstod s\xc3\xa5ledes en organisasjonsmessig splittelse i Norge  mellom losjene under svensk jurisdiksjon og de nye humanit\xc3\xa6re losjene under tysk jurisdiksjon._NEWLINE_Den tyske storlosjen \xc2\xabZur Sonne\xc2\xbb opprettet f\xc3\xb8lgende humanit\xc3\xa6re losjer i Norge:_NEWLINE_Den Svenska Store Landslogen oppgav kravet om hegemoni i Norge (sprengelretten) i 1898, og anerkjente de nystiftede St. Johannes-losjer som likeverdige med sine egne._NEWLINE_I 1920 ble Den Norske Storloge \xc2\xabPolarstjernen\xc2\xbb opprettet som en fri og autonom storlosje for St. Johannesgradene og i 1947 ble storlosjen \xc2\xabPolarstjernen\xc2\xbb tilsluttet Den Norske Frimurerorden og dens medlemmer fikk adgang til \xc3\xa5 innvies i Den Norske Frimurerordens St. Andreas- og Steward-losjer. \xc2\xabPolarstjernen\xc2\xbb ble oppl\xc3\xb8st som egen organisasjon i 1960, og arbeidet etter dette i de samme seremonielle rommene som de \xc3\xb8vrige losjene benytter. Unntaket er i Oslo hvor det ble bygget ny losjesal i 1960/61 for de tre Polarstjernelogene i tredje etasje av \xc2\xabStamhuset\xc2\xbb. _NEWLINE_Polarstjernelogene har f\xc3\xa5tt lov til \xc3\xa5 arbeide med ritualer som avviker noe fra ritualene i de andre St. Johannes logene.\n_START_SECTION_\nDen Norske Frimurerorden idag\n_START_PARAGRAPH_\nDen Norske Frimurerorden har anslagsvis rundt 17 000 medlemmer (2015). Den har en kristen profil. Medlemslistene blir offentliggjort i Frimurermatrikkelen. _NEWLINE_Under unionen med Sverige var den svensk-norske kongen ordenens Viseste Salomos Vicarius (V.S.V) som tilsvarer dagens Stormesterembede. Johan Gottfried Conradi tok over etter Oscar II i 1905. I annen halvdel av det 20. \xc3\xa5rhundre var Bernhard Paus den mest betydningsfulle stormester. N\xc3\xa5v\xc3\xa6rende stormester er Ragnar Tollefsen, som ble valgt 29. november 2018. De som blir valgt til \xc3\xa5 bekle embedet som Stormester kan sitte til de er 75 \xc3\xa5r.\n_START_SECTION_\nForholdet til andre ordener\n_START_PARAGRAPH_\nTempelridderordenen, Mariaordenen, Ordenen Riddere av det hvite kors, Druidordenen, Le Droit Humain er hermetisk lukkede ordener, som i noen tilfeller leier lokaler av Den Norske Frimurerorden.\n_START_SECTION_\nKritikk av den norske frimurerordenen\n_START_PARAGRAPH_\nDen 27. oktober 2008 viste TV 2 en dokumentar, der tidligere frimurere kritiserte ordenen. Roger Aase (tidligere frimurer av IX grad) hevdet at de som stiller kritiske sp\xc3\xb8rsm\xc3\xa5l ved ordenen blir frosset ut som fiender. Han forteller ogs\xc3\xa5 om fordeler ved \xc3\xa5 v\xc3\xa6re medlem, som da han ble stoppet av politiet for \xc3\xa5 kj\xc3\xb8re for fort. Politibetjenten som stoppet ham var losjemedlem, og han slapp \xc3\xa5 betale boten. Han hevdet at dette var vanlig blant frimurere._NEWLINE_Aase hevdet at medlemmer i politiet sjekker om nye medlemmer har plettfri vandel, noe som er et krav for \xc3\xa5 bli medlem. Leder for Politiets Fellesforbund, Arne Johannessen, mener dette er problematisk: \xc2\xabDet er jo rimelig klare regler n\xc3\xa5r du skal g\xc3\xa5 inn \xc3\xa5 s\xc3\xb8ke i et politiregister og hva det skal brukes til, s\xc3\xa5 det m\xc3\xa5 jeg si jeg reagerer p\xc3\xa5.\xc2\xbb Pressetalsmann for Den Norske Frimurerorden, Helge Qvigstad, benektet at losjens politifolk sjekker vandelen til nye medlemmer i politiets register. Det som sjekkes er referanser som s\xc3\xb8keren selv oppgir, if\xc3\xb8lge Qvigstad, som ikke vil kommentere enkelttilfeller som Roger Aase._NEWLINE_Jan Borgen i Transparency International mener at politifolk ikke b\xc3\xb8r v\xc3\xa6re medlemmer, fordi det kan skade politiets arbeid: \xc2\xabN\xc3\xa5r du er underkastet av et til de grader hierarkisk system, s\xc3\xa5 vil da vurderingsevnen svekkes, det er jeg helt overbevist om\xc2\xbb._NEWLINE_Den Finance Credit-d\xc3\xb8mte Trond Kristoffersen (tidligere III grad) hevdet i dokumentaren at frimurerne er usunn nettverksdannelse. Ogs\xc3\xa5 den tidligere makkeren Torgeir Stensrud (tidligere X grad) har bakgrunn som frimurer. Det hadde ogs\xc3\xa5 tingrettsdommer Torstein Hellesnes, som avsa dommen i saken mot Kristoffersen. Mange frimurere var ansatte i Finance Credit, og et stort antall frimurere hadde kontrakter med selskapet. Kristoffersen mener det norske samfunnet er naive i forhold til frimureriet: \xc2\xabJeg stiller meg forundret over at norsk rettsvesen i sin visdom og allmektighet ikke har kommet opp med noen retningslinjer. En frimurerbroder som dommer, som forsvarer, som aktor, er de hildet til \xc3\xa5 f\xc3\xb8re en rettssak\xc2\xbb, sier Kristoffersen, som synes det var betenkelig at en frimurerbroder skulle lede rettssaken mot to andre br\xc3\xb8dre. Torstein Hellesnes avviser p\xc3\xa5standene og hevder at det ble tatt en rettslig avgj\xc3\xb8relse p\xc3\xa5 at han ikke var inhabil. Han uttaler videre at han kjente verken Stensrud eller Kristoffersen fra f\xc3\xb8r, og ikke visste at sistnevnte var frimurer f\xc3\xb8r saken kom opp._NEWLINE_I 2013 varslet en politimann om straffesaker som hadde blitt trenert eller f\xc3\xa5tt utfall i lave straffer, i forbindelse med at tiltalte, etterforskere og dommere var frimurere.'